Papersnake/gushiwen huggingface dataset:
弟第一百五十二
文天祥（宋代）

棣华晴雨好，风急手足寒。
百战今谁在，羁栖见汝难。
贺王彦恭新除湖北漕
王庭圭（宋代）

年年新换玉麟符，应为高名满太虚。紫塞初分邵阳垒，皇华初上使臣车。

木牛转粟洞庭野，金马催班待诏庐。旗鼓行春真昼锦，可能一访夜郎居。
和圣美壁间题
范纯仁（宋代）

胡慑天威自走藏，腐儒焉用合还乡。驽骀恋主心终在，鼯鼠营身技不长。

晚岁胸襟成濩落，故山林壑谩青苍。进趋无术归无计，聊得君诗浣肺肠。
西陵逢杨五
潘之恒（明代）

一番秋色落蘼芜，莲子香残更技蒲。
击楫似邀桃叶渡，看花空忆莫愁湖。
凄凉古堞悲遗事，寂寞荒园问旧垆。
怪杀钱塘城外柳，夜来栖尽白门乌。
童氏作楼奉亲名曰乐心
吴当（元代）

高构日登临，庭闱总称心。游鱼出水底，鸣鹤在林阴。

山雨晴留黛，松风夜当琴。地幽多胜事，不惜酒频斟。
减字木兰花·青山绿水
王哲（金朝）

青山绿水。自与今朝长是醉。绿水青山。得道之人本要闲。清风明月。占得逍遥无可说。明月清风。共是三人我便同。
元夜命酌终南山水天炼师于海珠信宿赋此 其一
梁绍裘（明代）

共道珠江钜且圆，何如罔象得遗玄。骊龙戏去浮波上，神女擎遗献佛前。

屹立狂澜标亿劫，平开胜概入诸天。乾坤幻境浑如此，弱水三山恰并传。
赋庄贤良招隐楼三首 其三
项安世（宋代）

士忧不能晦，不患名不章。垂老有降志，当年寡身藏。

古来经世人，皆抱丘壑志。王官待罪耳，敢有欲为意。

细儿讵如许，谓是诡与崖。吾岂鸟兽群，宝椟义当怀。

如作市门优，可作君子配。男儿补衮日，招隐意终在。
戏示女伴
龙辅（宋代）

谁道孤眠苦，孤眠却自强。
请看隔宿髻，常是不劳妆。
曹嘉禾百咏·使君祠
张尧同（宋代）

一笑淮兵却，功成未易论。
岂惭颜刺史，诗酒在平原。
寻包山寺憩其下院遂访毛公坛
潘钟瑞（清代）

数里冲秋炎，投门释午倦。不知云岫深，来此下方院。

偶逢真率云，草履何轻便。息阴竹柏间，刚及茶瓜荐。

爽气来虚堂，雄势眄崇殿。小话废兴迹，恰未龙象变。

仙坛古道场，尘劫迅飙电。过墟天宇空，陟峻榛莽遍。

波窥双井沈，丹想九成炼。错疑绿毛生，松针落衣缘。
赠别李端叔
黄庭坚（宋代）

我观江南江，如目不受垢。
忆食江南薇，子独于我厚。
在北思江江，如怀冰雪颜。
千峰上云雨，岑绝何由攀。
当时喜文章，各有儿子气。
尔来颔须白，有儿能拜起。
读书浩湖海，解意开春冰。
成江更崇崛，顾我丑丘陵。
白玉著石中，与物本落落。
泾渭相将流，世不名清浊。
乞言既不易，赠言良独难。
古来得道人，挂舌屋壁间。
牧羊金华道，载酒太玄宅。
支颐听晤语，愿君喙三尺。
我行风雨夜，船窗闻远鸡。
故人不可见，故人心可知。
蝶恋花·禹庙兰亭今古路
陆游（宋代）

禹庙兰亭今古路。一夜清霜，染尽湖边树。鹦鹉杯深君莫诉。他时相遇知何处。
冉冉年华留不住。镜里朱颜，毕竟消磨去。一句丁宁君记取。神仙须是闲人做。
挽李近樗士牧为余画三壁奇伟甚方欲要之别作而死矣惜之痛之遂成一律
王世贞（明代）

西林三画壁，三吐胸中奇。往往有生气，时时留去思。

交游旦夕冷，妻子岁时悲。卖酒泉台肆，唯应李白知。
示众
明修（清代）

妄谈般若妄谈宗，误引群聋学我聋。夙契心源形实相，事随世理显虚空。

人因有执机皆塞，物为无情道尽通。可是个中真的处，太阳西去水流东。
高士咏。段干木
吴筠（唐代）

干木布衣者，守道杜衡门。德光义且富，肯易王侯尊。

魏主钦其贤，轼庐情亦敦。秦兵遂不举，高卧为国藩。
赠江宰彦通
曾丰（宋代）

富沙耆旧江先生，方册之中久闻名。
今识其子长安城，中年状貌老典刑。
居官不翅冰玉清，未尝一出清之声。
临事不翅水鉴明，未尝一示明之形。
牛刀初割琴初鸣，市稀善获鲜善烹。
江华百里农桑甿，阴受令尹生与成。
尚不能窥岂能评，两部使者识理精。
循吏政出吾六经，一元动荡万汇亨。
不以能称乃真能，交章疾置闻朝廷。
明公归重盖如此，素履复修想俱伟。
立朝致主从今始，廊庙规摹宁出是。
贞观三钱一斗米，房杜传中无可纪。
事业文章非异轨，谁云解此不解彼。
学诗反几我开启，生平方行诗之理。
游泳于诗未知尔，国风雅颂兴赋比。
类发于情止于礼，六义同归一宗旨。
包涵万象无涯涘，骑驴觅驴殆忘己。
子归反听收初视，三百篇中参到髓。
嘲解十首
王迈（宋代）

三贤千载共襟期，出处存亡同一时。
吾道非耶夫讵测，斯人已矣我畴依。
希文若在甘为党，邢恕无知却背师。
坐此褫官吾不恨，恨他同传是韩非。
次韵内侄竺稷留别
陈著（宋代）

外家忠厚世多才，挑辔相过一笑开。
珍重年光记亲戚，绵延义脉到云来。
后生要积为山篑，前事休论覆水杯。
榾柮炉头好情话，莫冲风雪便轻回。
减字木兰花（庚申七夕）
蔡伸（宋代）

金风玉露。喜鹊桥成牛女渡。天宇沈沈。一夕佳期两意深。

琼签报曙。忍使飚轮容易去。明日如今。想见君心似我心。
题沈亭丈画竹二首 其一
章烜（清代）

三竿两竿墨画竹，腕底飕飕泻寒绿。浑然见竹不见人，满腹烟云起崖谷。
童给事便省归蜀
罗玘（明代）

百四十八岁，中分当此年。相看似宾主，人拟是神仙。

冠忽加头上，子方归日边。丁宁焚谏草，恐与蜀人传。
刘无虞尊人挽诗二首
张嵲（宋代）

蓄德竟不耀，坐观门户成。
生无三事贵，禄有万钟荣。
色养无违志，陵终若事生。
秋风如罔极，萧瑟在松声。
偶成
郭知运（宋代）

鼋鼎功名染指来，故园山水亦悠哉。可人最是猥园菊，不待秋风也自开。
寄蓴姜法鱼糟蟹
秦观（宋代）

鲜鲫经年渍醽醁，团脐紫蟹脂填腹。
後春蓴茁滑於酥，先社姜芽肥胜肉。
凫卵累累何足道，飣餖盘餐亦时欲。
淮南风俗事瓶罂，方法相传为旨蓄。
鱼鱐蜃醢荐笾豆，山蔌溪毛例蒙录。
辄送行庖当击鲜，泽居备礼无麋鹿。
三国论
苏辙（宋代）

天下皆怯而独勇，则勇者胜；皆暗而独智，则智者胜。勇而遇勇，则勇者不足恃也；智而遇智，则智者不足恃也。夫惟智勇之不足以定天下，是以天下之难蜂起而难平。盖尝闻之，古者英雄之君，其遇智勇也，以不智不勇，而后真智大勇乃可得而见也。

悲夫！世之英雄，其处于世，亦有幸不幸邪？汉高祖、唐太宗，是以智勇独过天下而得之者也；曹公、孙、刘，是以智勇相遇而失之者也。以智攻智，以勇击勇，此譬如两虎相捽，齿牙气力，无以相胜，其势足以相扰，而不足以相毙。当此之时，惜乎无有以汉高帝之事制之者也。

昔者项籍以百战百胜之威，而执诸侯之柄，咄嗟叱咤，奋其暴怒，西向以逆高祖，其势飘忽震荡如风雨之至。天下之人，以为遂无汉矣。然高帝以其不智不勇之身，横塞其冲，徘徊而不得进，其顽钝椎鲁，足以为笑于天下，而卒能摧折项氏而待其死，此其故何也？夫人之勇力，用而不已，则必有所耗竭；而其智虑久而无成，则亦必有所倦怠而不举。彼欲用其所长以制我于一时，而我闭门而拒之，使之失其所求，逡巡求去而不能去，而项籍固已惫矣。

今夫曹公、孙权、刘备，此三人者，皆知以其才相取，而未知以不才取人也。世之言者曰：孙不如曹，而刘不如孙。刘备唯智短而勇不足，故有所不若于二人者，而不知因其所不足以求胜，则亦已惑矣。盖刘备之才，近似于高祖，而不知所以用之之术。昔高祖之所以自用其才者，其道有三焉耳：先据势胜之地，以示天下之形；广收信、越出奇之将，以自辅其所不逮；有果锐刚猛之气而不用，以深折项籍猖狂之势。此三事者，三国之君，其才皆无有能行之者。独有一刘备近之而未至，其中犹有翘然自喜之心，欲为椎鲁而不能钝，欲为果锐而不能达，二者交战于中，而未有所定。是故所为而不成，所欲而不遂。弃天下而入巴蜀，则非地也；用诸葛孔明治国之才，而当纷纭征伐之冲，则非将也；不忍忿忿之心，犯其所短，而自将以攻人，则是其气不足尚也。

嗟夫！方其奔走于二袁之间，困于吕布而狼狈于荆州，百败而其志不折，不可谓无高祖之风矣，而终不知所以自用之方。夫古之英雄，惟汉高帝为不可及也夫！
过吴淞
韩淲（宋代）

家住楚溪口，几年卧云峰。春风此行迈，烟树五湖东。

无因见范此，危亭只垂虹。逃名匪难事，浪曰陶朱公。

仓皇诚自污，商贾聊长雄。庶几收伯图，不见前日功。

欲富果本心，是岂计未终。我疑滑稽甚，视彼如儿童。

西子有底好，尚有欢笑同。扁舟汎长波，自足成老翁。
招信道上
潘玙（宋代）

岁晚行人少，兵余败□多。
边风鸣晓雁，淮水浴天鹅。
昔梦所不到，今来无奈何。
翩然策归骑，烟月自渔蓑。
学无学颂一十五首
释印肃（宋代）

周岁孩儿八十翁，若观老少绝宗风。
众生世界本无有，妙在当人一性中。
斋夜先宿西朝房次夜宿翰林乃寄西僚
张泰（明代）

东西斋邸半同年，莫讶孤踪爱屡迁。十载稀逢通夕话，一灯真喜对床眠。

茗泉虚接春瓯饮，藓浪惭陪石鼎联。病宿旧房还取便，未应萧索吝来篇。
酬令狐相公雪中游玄都见忆
刘禹锡（唐代）

好雪动高情，心期在玉京。人披鹤氅出，马踏象筵行。

照耀楼台变，淋漓松桂清。玄都留五字，使入步虚声。
济阴野次
吕本中（宋代）

去年骑马古城西，雨涴鞍鞯一尺泥。今日重来转无绪，强扶衰疾绕河堤。
丙子岁三月十有二日游嵩山宿峻极中院时天气清朗山月甚明因以阴壑生虚籁月林散清影为韵诗各六句 其五
李廌（宋代）

廛居倦喧卑，区中憎陕隘。游目宇宙间，山河真砺带。

一啸万林端，呼风作天籁。
春雪
张弘范（元代）

馀寒料峭黄昏暮，惊见东风吹柳絮。杜陵野老独归来，却入灞陵桥上路。

黄莺愁立花深处，恨湿金衣寒两羽。园林浑似晚春时，一片琼花飞玉树。
汪子廷见过赠别
谢榛（明代）

疏才实愧建安人，茅屋频过见尔真。甘向清朝藏玉璞，自知幽事在纶巾。

酒杯动落关山月，诗箧能收海岳春。老病送君成一笑，相看谁是葛天民。
首春贻京邑文士
卢照邻（唐代）

寂寂罢将迎，门无车马声。横琴答山水，披卷阅公卿。

忽闻岁云晏，倚仗出檐楹。寒辞杨柳陌，春满凤凰城。

梅花扶院吐，兰叶绕阶生。览镜改容色，藏书留姓名。

时来不假问，生死任交情。
白下春游曲七首
金大舆（明代）

凤凰台上草如烟，两两红妆娇可怜。
笑折桃花翻彩袖，醉攀杨柳落金钿。
次韵香炉峰为思上人
南洲法师（明代）

昨夜梦还乡，青山苔磴曲。
缘云陟香炉，萝衣溅寒瀑。
落日叫鼪鼯，遥天飞属玉。
前峰半临湖，老骥渴奔谷。
后崦互绵联，群龙争拱伏。
敷敷风外花，薿薿涧中木。
跻险觉伤神，瞩遐况清目。
咫尺接三山，溟波才一掬。
仙人隔微茫，下士空局躅。
石洞綍阴厓，琳宫亘华屋。
禹穴不可探，金书藏剩馥。
流传失其真，遗音竟谁续。
岩阿得禅栖，见客喜能肃。
名缁嗜烟霞，肺腑在林麓。
雨卧杖生鳞，烟吹铛折足。
清钟咽朝霜，忽觉恨鸣速。
惊起窗欲明，寤言黍方熟。
偶披群公诗，如叶大人卜。
咏之昼忘疲，字字恒三复。
搜枯和斯章，祗搅十年读。
梅花集句 其一七二
李龏（金朝）

东风吹暖气，花泛晓光鲜。破月斜天半，垂藤压树偏。
少年游 愁
王世贞（明代）

万群哀雁破苍茫。无语立斜阳。远山几点，高城干堞，纵是向昏黄。

欲将杯酒和情斗，情至酒先降。剽掠腰围，拨扶心泪，酿作鬓毛霜。
奉和鲁望病中秋怀次韵
皮日休（唐代）

贫病于君亦太兼，才高应亦被天嫌。因分鹤料家资减，

为置僧天口数添。静里改诗空凭几，寒中注易不开帘。

清词一一侵真宰，甘取穷愁不用占。
句
李缜（唐代）

疑与月相吞。
赋得马援诗
王申礼（隋代）

二帝已驰声，五溪还总兵。受诏金鞍动，论功铜马成。

唯称聚米势，无惭意苡情。虽谢云台影，犹传千载名。
岐下送友人归襄阳
贾岛（唐代）

蹉跎随汎梗，羁旅到西州。举翮笼中鸟，知心海上鸥。

山光分首暮，草色向家秋。若更登高岘，看碑定泪流。
闻江建霞京卿卒于苏州感赋二首 其二
郑孝胥（清代）

诏书夕下震朝端，江郑同登世所看。不出固应全首领，独存真欲裂衣冠。

龙颜日角萦魂梦，玉宇琼楼警岁寒。极目茫茫天又阔，泪河莫为助波澜。
初春幽居
陆游（宋代）

小筑园林浅凿池，身闲随事得游嬉。
幽花折得露犹湿，嘉木移游根不知。
小蝶弄晴飞不去，珍禽喜静语多时。
风光未忍轻抛掷，聊付诗囊与酒卮。
僧房假榻
陆游（宋代）

过尽青山唤渡船，晚窗洗脚卧僧毡。
剩偿平日清游愿，更结来僧熟睡缘。
吞啄渐稀如老鹤，鸣声已断似寒蝉。
旁观莫苦嘲痴钝，此妙吾宗秘不传。
秋暑卧病示庄簿
周紫芝（宋代）

老火倏巳尽，金行殊未刚。弱枣渐可剥，七月犹骄阳。

赤日不可向，白汗惊流浆。谁将穷谷冰，为我濡枯肠。

况兹老病躯，息偃真在床。敲秋赖风玉，微飙袭衣裳。

言念北征士，万里方拓疆。秋云静边日，光耀剑戟场。

君今饱韬略，论事时抗章。诸公颇动色，有策云甚良。

何当给锋车，结佩朝明光。一鼓收关河，再鼓擒戎王。

兵戈既静洗，不复腥犬羊。万夫各解甲，四海均清凉。
过渠江渡
袁说友（宋代）

櫂歌江峡三月程，颇厌风涛困征橹。
驱车山路两旬浃，又觉崎岖萃劳苦。
甘溪岭下冉村路，一道渠江拆山坞。
风平雨细无皱面，浥浥寒漪清客暑。
渡船也学钲鼓声，催上篮舆傍江浒。
夷犹短楫瞥眼过，却怀江程久如许。
山踪水迹本游戏，南北东西惯安处。
兹行两脚不遗力，千里环山几艰阻。
一江淼淼横目前，如渴得泉旱得雨。
流波闻向合州去，却入恭江汇西溆。
便欲挟浪扁舟西，褰裳回首忻从之。
君恩如天未酬，一念惓惓系孤变。
春贴子词·皇太后阁六首
司马光（宋代）

玉漏声残金殿开，乘舆清跸问安来。
尽将草木欣欣意，同与新春人寿杯。
张道士鹿堂
白玉蟾（宋代）

清梦绕罗浮，羽衣延我游。
新茶寻淮舌，独芋煮鸱头。
春鹤饮药院，夜猿啼石楼。
丹炉犹暖在，聊为稚川留。
题社友诗稿
邓允端（宋代）

诗里玄机海样深，散于章句敛于心。
会时要似庖丁刃，妙处应同靖节琴。
韵胜想君言外得，字新令我意边寻。
痴人说梦终难信，何日樽前取次吟。
郊庙歌辞。梁郊祀乐章。庆平
佚名（唐代）

天命降鉴，帝德惟馨。享祀不忒，礼容孔明。

奠璧布币，荐神献精。神祐以答，敷锡永宁。
山居观物偶成作 其四
何乔新（明代）

灵乌噭噭集林端，浪惹群儿竞射弹。何似黄鹂逞娇舌，游人听罢有馀欢。
寄怀章衢金辛越金
赵蕃（宋代）

江东去江西，道阻而且长。
怀我金石交，每瞻鸿雁行。
信金去衢金，道阻而匪修。
黄花遂九日，明月负中秋。
江东去浙东，江表邈剡中。
莫云岩壑异，固有丘壑同。
一出与一处，或嘿而或语。
行步涩如棘，欲飞恨无羽。
风高已木落，薄寒能中人。
室迩人甚远，不孤必有邻。
拟古
陈师道（宋代）

盎中有声囊不瘿，咽息不如带加紧。
人生七十今已半，一饱无时何可忍。
公侯早岁有如此，奴婢蓐食支夜永。
向来糠籺之子孙，居邻无僧家有井。
野庵分题 柳阴
史浩（宋代）

始惊妩媚作眉颦，又见青葱锁暮春。几度夕阳穿小院，密藏多少卖花人。
寒食
孟云卿（唐代）

二月江南花满枝，他乡寒食远堪悲。
贫居往往无烟火，不独明朝为子推。
酬皇甫庶子见寄
白居易（唐代）

掌纶不称吾应笑，典郡无能我自知。别诏忽惊新命出，

同寮偶与夙心期。春坊潇洒优闲地，秋鬓苍浪老大时。

独占二疏应未可，龙楼见拟觅分司。
送施元光赴江西幕府
范成大（宋代）

镇南旌旆照江皋，入幕如今客最高。
月暗秋城稀击柝，云飞朝栋剩挥毫。
长亭酒尽歌三叠，半夜溪深雨一篙。
莫恋阳关更西路，九关归路踏金鳌。
句
某道士（宋代）

李郎涉世似虚舟，片帆来渡楚江秋。
题明皇贵妃上马图
许月卿（宋代）

开元天宝号太平，快活三郎偏纵情。
帝闲天骥云雷駃，回首绝纵妃子醉。
海棠酣春睡未足，扶上马时颓山玉。
二珰两边扶蹋{左革右登}，群姬争扶不用命。
万花丛，玉山花，
花朝主，醉牡丹。
共立马前黄幡绰，献笑颜容似嘲谑。
三郎勒马频回头，两手按膝双凝眸。
夹立两旁御弓箭，带御口袋械如行殿。
二珰相语俨相向，贵妃未至龙颜望。
龙颜不怡吾曹忧，昵昵私语双燕秋。
御前两骥立伏俟，御龙整暇聊缓辔。
卷中何止数十人，十人眼只在一身。
朕能坠马替妃子，不忍花飞惊玉体。
三郎但念妃子醉，岂知身醉误国事。
傥知敬是常惺惺，提主人翁教醉醒。
丑丑妇斟薄薄酒，丑妇添翁多少寿。
无盐为后能强齐，夙夜警戒鸡鸣诗。
花钿安得纷委地，马嵬安得有坠诗。
句
朱元瑜（宋代）

嚼梅香袭齿，攀柳绿藏巾。
鉴湖
王炎（宋代）

粼粼万顷碧玻璃，今日耕锄半稻畦。
菡萏开时还自好，买舟一醉玉东西。
赠少府
释德洪（宋代）

每欲一醉竟未尝，今朝杯翠如桄榔。须臾耳热仰天笑，气吞万里驹方骧。

何从人间有此客，杜门忽见车轩昂。兴来对我弄弦索，妙观随指追文王。

绝学子云不汲汲，颇许叔度能汪汪。何当万事付一笑，卧看天雨云飞翔。
鹊桥仙·碧梧初出
严蕊（宋代）

碧梧初出，桂花才吐，池上水花微谢。穿针人在合欢楼，正月露、玉盘高泻。
蛛忙鹊懒，耕慵织倦，空做古今佳话。人间刚道隔年期，指天上、方才隔夜。
春日与客谈旧事有不能忘者纪以小诗 其三
顾清（明代）

二十年前赋赏花，诗成不敢向人誇。春风东阁分题试，却望青山感物华。
曹州道中二首 其一
晁补之（宋代）

天旱久不雨，四郊多狂风。萧萧班马鸣，落日大野中。

君子守宫廷，至乐圣所同。喟予不逢辰，足迹道里重。
立春后五日
白居易（唐代）

立春后五日，春态纷婀娜。白日斜渐长，碧云低欲堕。
残冰坼玉片，新萼排红颗。遇物尽欢欣，爱春非独我。
迎芳后园立，就暖前檐坐。还有惆怅心，欲别红炉火。
有感二首 其二
喻良能（宋代）

再有淮南乱，纷纷几战场。血腥官道雨，骨映野田霜。

行阵青黄气，朝廷赤白囊。何时洗兵甲，四海重耕桑。
送蜀士张之源二子维焘中童子科西归
杨万里（宋代）

岷山玉样清，岷水眼样明。
风流文彩故应尔，又见张家双骥子。
文儿八岁骨未成，诵书新作鸾鹤邑。
大儿十二气已老，觅句谈经人绝倒。
豫章七年人得知，驮騠三日世便奇。
天生异材能几许，更饱风霜也未迟。
题剑南诗后
周天藻（清代）

归老云门著句多，往年豪气未消磨。杜陵集里收京咏，垂老悬悬望两河。
七日伯严招集樊园探梅
瞿鸿禨（清代）

春来未识如新交，人日出访郊西郊。罗浮缟衣忽到眼，一笑媚妩开林梢。

初寻篱角露冷艳，断桥野水轻冰胶。参差绕屋三十树，疏影破空横冻蛟。

海旁蜃市金碧气，徒眩俗目纷喧呶。樊山寄庐独娟好，园亭到处含红苞。

坐看香雪喷成海，直拥仙云围作巢。偶从人外憩清绝，得此佳趣知天教。

陈遵爱客续嘉会，乘兴招赏罗杯肴。欲将画意写萧澹，未尽诗妙空推敲。

关山莫忆断魂日，且向天涯随结茅。倾觞痛饮荡尘抱，不尔正被梅花嘲。
感怀
舒岳祥（宋代）

时事传来日日新，信疑相半向谁询。
一寒一暑成吾老，多雨多谁过却春。
酒畔暂休无限事，花前难买自由身。
百年犹有四十在，须见升平作幸民。
寓言
刘克庄（宋代）

生有缝舂讽，死无封禅书。不须求大手，吾自表幽墟。
开元天宝杂咏 移春槛
萧立之（宋代）

东来西去木为轮，异草名花易地春。未必乾坤关气数，世间何事不由人。
贺雨上王使君二首
贯休（唐代）

一片丹心合万灵，应时甘雨带龙腥。驱尘煞烧连穷□，

□电冲霓满窅冥。处处已知仓廪溢，家家皆歇管弦听。

应须蚤勒南山石，黄霸清风满内庭。

由来天赞德唯馨，朋祷心期事尽行。玄妙久闻谈佛母，

感通今日见神明。破除秋热飘萧尽，还似春时散漫倾。

他日为霖亦如此，诸生无不沐经营。
和历阳守张仲智观梅五首
王之道（宋代）

谁似樊侯哲且明，解将勋业佐中兴。
自怜汩没毛锥子，空对东风咏使能。
题岁寒亭赠汪尚和
王守仁（明代）

一觉红尘梦欲残，江城六月滞风湍。人间炎暑无逃遁，归向山中卧岁寒。
次韵江朝宗梅花
高文虎（宋代）

踏雪归来水路长，亲曾相见白云乡。
风来风去都无那，分付行人一点香。
摊破浣溪沙 其二 即事
尤侗（清代）

燕子楼中燕子飞。鹧鸪屏外鹧鸪啼。笑看萧郎盘细马，画桥西。

鹅管笙囊调艳曲，凤花箫局试香衣。怪底游人争指道，使君妻。
张山人过宿村斋
黎亿（明代）

君自山中出，樵峰第几层。苔生双蜡屐，云挂一枝藤。

短榻留春月，残书翻夜灯。谁言人境里，坐见岳庐僧。
奉送白翁老堂翁老先生荣归
陈开泰（明代）

邺下多才近若何，清尊言借故田莎。赋归不为荒三径，知止常思掷一梭。

禾熟玉山堪果腹，梦闲绿野倦鸣珂。于今海峤皆羊谢，莫道硕人自寤歌。
似郑宗平
陈著（宋代）

幕府新开紫气临，红莲绿水照初心。
宦游受用家庭训，公退寻盟湖海吟。
傍塔山居真吏隐，酌碑潭饮当官箴。
自矜出谷儿嬉老，一面春风得最深。
以月团为十二郎生日之寿戏为数小诗 其一
朱松（宋代）

凤山团饼月朣朦，老桂横枝出旧丛。小友他年春入手，始知蟾窟本来空。
凤箫吟（郊祀庆成）
曹勋（宋代）

列旂常。中宵天净，郊丘展采圆苍。肇禋三岁礼，圣天子为民，致苍穰穰。凝旒亲奠玉，粲珠联、星斗垂芒。渐月转燔柴，露重烟断坛旁。

欢康。青霞催晓，六乐均调，响逐新阳。辇回天仗肃，庆千官抃舞，绣锦成行。鸡竿双凤阙，肆颁宣、恩动荣光。赞永御，萝图霈泽，常抚殊方。
谋退四首
宋庠（宋代）

昔日於陵子，遗荣自灌园。
三分轻国爵，一世谢人宣。
野笠锄春陇，横槔汲晓源。
区区冒荣者，天壤亦何言。
题郑德彰员外所藏高彦敬画楚江春晓图
蓝仁（明代）

旭日未出群山昏，苍茫楚江多白云。芳洲无人采蘅杜，落花飞絮春纷纷。

晴岚满户渔家晓，花枝彷佛闻啼鸟。巫阳梦断三峡空，湘渚愁深九疑小。

文彩风流高尚书，如此江山归画图。平芜烟蔼水空阔，阴壑松桧天模糊。

左司郎官何处得，高堂紫翠生春色。是中宜有五湖人，一叶扁舟荡空碧。

风尘兵革浩茫茫，对此便欲歌沧浪。碧梧翠竹生高冈，岂无彩凤鸣朝阳。
净覃藏主请赞
释智愚（宋代）

容易肯人，难与共语。
竹篦头借之如金，禅休角魏之如土。
净覃知藏善知机，电光影里分宾主。
谢秋娘
黄淑贞（清代）

春去也，绿树唤斑鸠。唤出桑间村妇摘，唤回陌上丽人游。

飞絮扑楼头。
次韵蒲大受书怀十首 其三
郭印（宋代）

世业工看卷，天资拙治生。吏曹容小隐，廪禄代深耕。

痛饮中贤圣，高吟适性情。妻孥随我惯，自不厌藜羹。
酬方岩
释居简（宋代）

大溪小溪沙水明，浊可濯足清濯缨。渊渊寸田湛古井，澄浊与濯俱忘形。

绿野菜花三四亩，不图娱客犹供口。旧种庭前三树槐，更有门前五株柳。

时拊碧云歌碧云，婆娑鹄羽青纶巾。不妨别调吟梁甫，收拾乾坤浩荡春。
偈颂七十六首
释子益（宋代）

向上一路，千圣不传。
未曾拟议，早隔大千。
雪峰辊毬，禾山打鼓，
仰山插锹，地藏种田。
短绠那汲深泉。
马黛砚
刘敞（宋代）

巴巫之山足奇石，气含秋云如黛色。君家宝砚安所得，圆为马黛萤为璧。

宛城路阻流沙长，中国久绝真乘黄。惜哉逸足世不识，所存一迹犹形相。

鄙夫虽非伯乐比，偶见袅黛识千里。愿君不惜勤示人，倘有骅骝免空死。
和陈希舜浊醪二首又次为谋深远之作一首
阳枋（宋代）

几年龙技学勤劳，淮拟丰餐嗜炙肴。
庖刃如新惊岁晚，亦无蛙鳝荐松醪。
江行得水仙花
袁说友（宋代）

彻底清姿秀可餐，柔枝不怯胆瓶寒。
三星细滴黄金盏，六出分瓶白玉盘。
是物合陪仙子供，何人遣傍客舟看。
山礬似俗梅偏瘦，别与诗人较二难。
奉和圣制九月十八日赐百寮追赏因书所怀
权德舆（唐代）

锡宴朝野洽，追欢尧舜情。秋堂丝管动，水榭烟霞生。

黄花媚新霁，碧树含馀清。同和六律应，交泰万宇平。

春藻下中天，湛恩阐文明。小臣谅何以，亦此摽华缨。
李
刘弇（宋代）

寸毫挥洒敌连城，想见仙标白玉京。周鼓直须论妙刻，陶琴初不费烦声。

他年浪许曾窥豹，此日谁堪与濯缨。寂寞蓬茨今有助，病躯那复愧登瀛。
机宜职方见示三月十八日游船场见许公亭诗追惟文靖公之旧迹辄成四十言以继善声
文彦博（宋代）

文靖居留日，于兹事胜游。春塘虽有草，夜壑已无舟。

召伯昔所憩，魏人今再脩。不缘从众乐，争忍过西州。
次韵皇孙所和二诗 其一
史浩（宋代）

锦绣环清跸，祥云捧日华。千官鹓鹭集，万骑虎貔誇。

馀孽皇威远，中原望眼赊。遥怜太液水，波煖欲生花。
陈伯予见过喜予强健戏作
陆游（宋代）

寒无毡坐甑生尘，此老年来乃尔贫。
两颊如丹君会否，胸中原自有阳春！
送国子监丞颜几圣提举江东分韵得动字
陈傅良（宋代）

长安夜未艾，客枕厌群动。
平明视天阙，剑佩鸣珌琫。
学省虽冷视，上意响周孔。
六飞自天下，多士溘云滃。
饔餐燕苹鹿，道主发醯蠓。
方将属耆英，高举出埃塕。
离觞春骀荡，归路月朣胧。
勋业当及时，千年付南董。
前出塞九首 其七
杜甫（唐代）

驱马天雨雪，军行入高山。径危抱寒石，指落曾冰间。

已去汉月远，何时筑城还。浮云暮南征，可望不可攀。
题玄潭观雪浪阁用诚斋韵
文天祥（宋代）

弃官学道勾山许，学到至人本无怒。
赤子（左角右戢）（左角右戢）如鱼头，不堪妖孽腥上流。
钳键长潭铁树立，摩挲穹石宝剑湿。
当时岂忍如是观，毒流不可开眼看，英风凛凛万古寒。
春日过西湖
胡仲弓（宋代）

百花如锦柳如烟，妆点西湖二月天。
便道过从来四圣，扁舟旖旎访三贤。
钱塘门外苏堤上，丰乐楼前芝寺边。
个里万般俱索价，惟余风月不论钱。
吴江桥
蒋堂（宋代）

雁翅桥横五湖北，翚飞亭屹大江心。
鱼龙渊薮风月窟，若比广寒宫更深。
石照劝农晚归有雨
虞俦（宋代）

疎林拂拂见旌旗，短镫翩翩度翠微。
十里好山供客醉，一犁春雨劝农归。
水流花出红成队，麦雨天连绿打围。
投老田园今晚矣，不须五十始知非。
送杭州使君苏内相先生某用先生旧诗方丈仙人
李廌（宋代）

四海李元礼，龙门多俊良。
英英郭有道，一揖遂生光。
画鷁凌云波，仙舟水云乡。
此心徒皦皦，千里共苍苍。
吴姬曲五首 其五
戴表元（宋代）

吴姬归，潮光烛影红辉辉。中心有语不敢吐，安得作月生汝衣。

明朝花下更须醉，放取后园莺燕飞。
感事二首 其二
俞德邻（宋代）

投阁先生著剧秦，陇西降将欲全身。沙场无万沈冤骨，却是周嫠与杞人。
喜晴和云门韵
杨炳春（清代）

黄人失守金鸦逃，白龙倒翻沧海涛。如轮黑云横天半，两月不见高天高。

绿章谁人达天耳，只恐将天都化水。天忽大怒雷夜鸣，霹雳一声雨为止。

黑云破碎红云生，扶桑晓日排云行。绕日虹光一万丈，岂有神怪敢相争。

乃知天欲苏民困，约束祇凭威一震。他时客向海上来，定见乖龙缩成寸。
塞外三首
郑愔（唐代）

塞外萧条望，征人此路赊。边声乱朔马，秋色引胡笳。

遥嶂侵归日，长城带晚霞。断蓬飞古戍，连雁聚寒沙。

海暗云无叶，山春雪作花。丈夫期报主，万里独辞家。

荒垒三秋夕，穷郊万里平。海阴凝独树，日气下连营。

戎旆霜旋重，边裘夜更轻。将军犹转战，都尉不成名。

折柳悲春曲，吹笳断夜声。明年汉使返，须筑受降城。

阳鸟南飞夜，阴山北地寒。汉家征戍客，年岁在楼兰。

玉塞朔风起，金河秋月团。边声入鼓吹，霜气下旌竿。

海外归书断，天涯旅鬓残。子卿犹奉使，常向节旄看。
偈颂三十首
释慧晖（宋代）

佛日高悬，祖月弥朗。
僧云漫漫，法雨浩浩。
禅林花发，教风春迎。
以山药傅担团茶送向伯原用旧韵
赵蕃（宋代）

江郊重数少陵堂，草木依人亦宠光。
柏藉扶持难雨溜，竹逃剪宠易云长。
难苏莺粟烦熟灸，山茗溪茶同摘苍。
我愿糜琼更加璧，助其问字有过扬。
京城苦热
姚勉（宋代）

羲和鞭日就地行，祝融张伞烧空明。
钱塘人家苦逼仄，行立坐卧皆如蒸。
清宫水殿山峨雪，夜饮相携冰玉洁。
温泉浴罢清风来，太液池边芰荷月。
王公甲第连云霄，松泉竹石秋萧萧。
龙皮浅沁寒坐客，骊珠直上清尘嚣。
天上清凉不知暑，炎热人间徒自苦。
亦有江南云水乡，胡不归欤钓烟雨。
大沩山外侍者求诗
释德洪（宋代）

湘南古丛林，钟梵百世传。大圆百丈来，缚屋岩石边。

焕然成宝坊，服用如诸天。经今成几何，已逾三百年。

谁为中兴者，卓哉空印贤。大钟日夕撞，圆音答山川。

衲子自成群，昼诵而夜禅。道人旧未识，眉目何渊然。

乞诗亦不恶，篝灯临网笺。人生等浮云，达者无后先。

我亦一戏耳，走笔成长篇。
秋夜望云旅怀
卢楠（明代）

秋来五色云在眼，浮花蔓草相鲜新。天空似是巫山绕，日暮更与银河临。

凭栏久望待不至，倏忽变化苍麒麟。卫川冥冥在何许，我意乘此寻归津。

终然翻飞不可去，弃我还从铜马尘。
过樊口
王十朋（宋代）

短棹经樊口，高人忆漫郎。杯湖谁复泛，退谷自深藏。

鄂渚风烟接，吴宫草树荒。遗音闻八曲，大小两回傍。
题榕庵
陈迁鹤（清代）

高人素有山水癖，抱树作堂依先构。柯皮垂髯比龙虬，参天黛先射星宿。

南望平畴绿野开，炯炯芊芊水满隈。大江绕郭四十里，人烟北辏越王台。

四时佳景一盼收，最喜春和及清秋。明蟾曳练碧如画，东风吹拂翠光浮。

有时烟雨淡天半，流云飞喷入高楼。亭宇玲珑分四面，气候温凉随节变。

恋巢好鸟不归山，名花别种丽葱茜。过客闻知园林好，停车每爱踏芳草。

主人肴酒相为将，题咏缤纷粲霞藻。顾谓善手写辋川，一幅嘉陵海内传。

携此东西复南北，方壶随侍左右侧。名园未识景何如，请君披卷看翰墨。
桃花寺桃花盛开因成四首 其三
弘历（清代）

斗雪争春未肯残，揣称侔色转难安。也应识得行人意，巧作山中孤注看。
柏台自述四首 其四
李之仪（宋代）

熬熬内火战骄阳，鹤唳风声便着忙。波浪翻天谁与渡，却应甘井是慈航。
梅边
释行海（宋代）

寂寂春心在树头，冷香疎影更清幽。
野篱山畔无人见，月下风前一段愁。
首夏诸客见过山房次项丈秋子韵
仰蘅（清代）

从教庭草翠如葱，闭户惟依一亩宫。池水乍添鱼意乐，林深未密鸟声通。

茶烟著竹成轻霭，琴响和云入远空。喜得联翩词客至，好追莲社结山中。
观钓鱼
周南（宋代）

凑饵惊跳去复回，直疑芒粒是浮埃。
江湖多少潜渊地，何事持身水面来。
思归引
释重顯（宋代）

一住翠峰顶，两见溪草绿。
不知朝市间，几番生荣辱。
萧条岩上云，冷淡水边竹。
报谁归去来，向此空踟躅。
城山国清塘
林光朝（宋代）

烛龙醉倒不开眼，遮空万里云张繖。
小舟塘外日溶溶，渔歌忽断荷花风。
倚岩僧舍扃深户，我来跋涉拳肩股。
喘停更促短筇上，怪石周遭卧万鼓。
况是秋风到此山，惟有孤鸿时往还。
劳劳百年共缠缚，不似青山长自闲。
古人古人嗟已远，长歌商颂归来晚。
登张说楼
袁说友（宋代）

谯楼伟观接城西，天遣公来重以诗。
岂是江山与人助，江山元是以人知。
晓宴
李群玉（唐代）

金波西倾银汉落，绿树含烟倚朱阁。

晓华胧xz闻调笙，一点残灯隔罗幕。
灯夕
李公明（宋代）

江风淡淡放宽妆晴，灯火明时月色明。
谁信姮娥要行乐，随他女伴绕街行。
和杨礼侍六言
赵载（宋代）

围青绕绿近在，虚白羊玄本同。
须知满眼叠嶂，不碍举头太空。
药名诗奉送杨十三子问省亲清江
黄庭坚（宋代）

杨侯济北使君子，幕府从容理文史。
府中无事吏早休，陟厘秋兔写银勾。
驼峰桂蠹樽酒绿，樗蒲黄昏唤烧烛。
天南星移醉不归，爱君清如寒水玉。
葳蕤韭荠煮饼香，别筵君当归故乡。
诸公为子空青眼，天门东边虚荐章。
为言同列当推毂，岂有妒妇反专房。
射工含沙幸人过，水章独摇能腐肠。
山风轰轰虎须怒，千金之子戒垂堂。
寿亲颊如木丹色，胡麻炊饭玉为浆。
婆娑石上舞林影，付与一世专雌黄。
寂寥吾意立奴会，可忍冬花不尽觞。
春阴满地肤生粟，琵琶催醉喧啄木。
艳歌惊落梁上尘，桃叶桃根断肠曲。
高帆驾天冲水花，湾头东风转柁牙。
飞廉吹尽别时雨，江愁新月夜明沙。
春日田园杂兴二首
何鸣凤（金朝）

东风转瞩又东阜，久赋将芜力未薅。
古木阴深巢燕弱，荒陂水浅怒蛙豪。
儿废方拟半栽秫，身隐尚嫌全种桃。
何许蕨薇君欲来，饥眠堪义华山高。
【商调】梧叶儿_赠歌妓红绡
卢挚（元代）

赠歌妓
红绡皱，眉黛愁，明艳信清秋。文章守，令素侯，最风流，送花与疏斋病叟。
席间戏作四章
花间坐，竹外歌，颦翠黛转秋波。你自在空踌躇，我如何肯恁么，却又可信着他，没倒断痴心儿为我。
低声语，娇唱歌，韵远更情多。筵席上，疑怪他，怎生呵，眼挫里频频地觑我。
新来瘦，忒闷过，非酒病为诗魔。纤腰舞，皓齿歌，便俏些个，待有甚风流罪过。
全不见白髭鬓，才四十整，有家珍无半点儿心肠硬。醇一味，庞道儿，□锦片也似好前程，到健如青春后生。
邯郸道，不再游，豪气傲王侯。琴三弄，酒数瓯，醉时休，缄口抽头袖手。
平安过，无事居，金紫待何如？低檐屋，粗布裾，黎禾熟，是我平生愿足。
送都宪丁应韶入长银台
罗钦顺（明代）

著处圆融德称才，还因求旧领银台。看花莫问玄都树，把酒聊银白下杯。

心计向来勤独运，庙谟从此属参陪。有时双柏轩中坐，为道顽兄一味呆。
伤离新体
萧纲（南北朝）

伤离复伤离。别后情郁纡。凄凄隐去棹。悯悯怆还途。

戚戚意不申。转顾独沾襟。前驱经御宿。后骑历河漘。

胡香翼还幰。清笳送后尘。落日斜飞盖。馀晖承画轮。

柳影长横路。槐枝深隐人。桂宫夕掩铜龙扉。甲馆宵垂云母帏。

胧胧月色上。的的的夜萤飞。草香袭余袂。露洒沾人衣。

带堞凌城云乱聚。排枝度叶鸟争归。碗中浮蚁不能酌。琴间玉徽调别鹤。

别鹤千里别离声。弦调轸急心自惊。试起登南楼。还向华池游。

前时筱生今欲合。近日栽荷尚不抽。犹是衔杯共赏处。今兹对此独生愁。

登楼望暧暧。山种自分态。偃师虽北连。轘辕已南背。

远听寂无闻。遥瞻目有阂。含诧意不迷。长叹情无赖。
食鱠
王洋（宋代）

生长江湖中，厌食水中珍。
从得脱死来，颇见级味亲。
每食无不脱，敢欢蔬茹贫。
老妻生过计，为我鱠鲜鳞。
飣餖盘箸间，玉缕铺缤纷。
不知惊忧后，肠胃久不伸。
瘧馀病尚在，欲饫嫌膻腥，
所以纵对此，凛如见严宾。
由知饮啄缘，丰俭各有因。
所飨苟无分，对面难沾唇。
可欢赋分薄，一炙亦艰辛。
在近犹参商，其大应吴秦。
岁事已转毂，园葵行献新。
勿拟春蔬薄，春蔬久向人。
游逍遥寺咏庭前柏树以老杜病柏诗偃蹙龙虎姿生当风云会为韵得蹙字
谢逸（宋代）

岁寒在天知后凋，受命于地禀正独。楂枒枝干撑青冥，凛然正色不可辱。

霹雳霁威霜雪避，奴视椅桐友松竹。孔明庙边冻蚁食，御史台中老乌宿。

何如结根阿兰那，叶映高僧胡眼绿。楚多楩楠剪伐尽，大国要材梁夏屋。

何时匠石运斤风，不使龙姿久偃蹙。反观樗栎老臃肿，永保天年长受福。
沿檄省亲复还书呈叔能同官
葛立方（宋代）

云间霅水往来航，风雨几番腾客装。
子职废供一旬劣，官事不客三春强。
去时园花初放白，归日江梅如许黄。
少复须之又西指，薰风一舸在回塘。
自铅山如鹅湖
张嵲（宋代）

长松十里晓冥冥，行尽松林到法城。
悄悄虚廊无客语，阴阴众绿有莺声。
新荷万点土花碧，白鹭一行春雪轻。
麦秀渐渐桑叶暗，怳然如在故园行。
和陈择之春日四绝
张栻（宋代）

日长渐有简编乐，春半已将樱笋来。
无数青山相慰藉，有时明月共裴徊。
辋川集。孟城坳
王维（唐代）

新家孟城口，古木馀衰柳。来者复为谁，空悲昔人有。
送许季韶粹桂林
李洪（宋代）

高枕秋风病骨轻，随銮无复起侵星。
铜瓶潄井锁尘虑，舌本犹堪读道经。
题南鉴公山房
李洞（唐代）

竹房开处峭，迥挂半山灯。石磬敲来穴，不知何代僧。

讲归双袖雪，禅起一盂冰。唯说黄桑屐，当时着秣陵。
横桥观荠
陈著（宋代）

物理元随世事新，静观知是泮宫人。
穿花野荠虽微草，也占年年一分春。
海陵夜作
吕本中（宋代）

夜长夜长天复霜，海陵城中今夜长。夜长夜长冬向晚，寒阶无人看月满。

路长家远来信稀，水阔山深归梦短。堂上书生头已白，朔方健儿十年客。

想渠当此夜长时，抚剑虽长酒杯窄。明妃爱惜汉宫衣，乌孙公主终不归。

戚姬去视鸿鹄举，更为君王作楚舞。当此夜长谁送迎，此月还如今夜明。

夜长夜短公莫厌，寒即重裘热须簟。夜长夜短公莫忧，多忧多厌公白头。
寄保暹师
释宇昭（宋代）

吟会失秋期，荒山寄病时。
客髭生日早，丛木落青迟。
渴狖窥莎井，阴虫占菊篱。
归心何以见，霜月下天崖。
浣溪沙
孙光宪（五代）

蓼岸风多橘柚香，江边一望楚天长，片帆烟际闪孤光¤

目送征鸿飞杳杳，思随流水去茫茫，兰红波碧忆潇湘。

桃杏风香帘幕闲，谢家门户约花关，画梁幽语燕初还¤

绣阁数行题了壁，晓屏一枕酒醒山，却疑身是梦云间。

花渐凋疏不耐风，画帘垂地晚堂空，堕阶萦藓舞愁红¤

腻粉半粘金靥子，残香犹暖绣薰笼，蕙心无处与人同。

揽镜无言泪欲流，凝情半日懒梳头，一庭疏雨湿春愁¤

杨柳只知伤怨别，杏花应信损娇羞，泪沾魂断轸离忧。

半踏长裾宛约行，晚帘疏处见分明，此时堪恨昧平生¤

早是销魂残烛影，更愁闻著品弦声，杳无消息若为情。

兰沐初休曲槛前，暖风迟日洗头天，湿云新敛未梳蝉¤

翠袂半将遮粉臆，宝钗长欲坠香肩，此时模样不禁怜。

风递残香出绣帘，团窠金凤舞襜襜，落花微雨恨相兼¤

何处去来狂太甚，空推宿酒睡无厌，争教人不别猜嫌。

轻打银筝坠燕泥，断丝高罥画楼西，花冠闲上午墙啼¤

粉箨半开新竹径，红苞尽落旧桃蹊，不堪终日闭深闺。

乌帽斜欹倒佩鱼，静街偷步访仙居，隔墙应认打门初¤

将见客时微掩敛，得人怜处且生疏，低头羞问壁边书。

风撼芳菲满院香，四帘慵卷日初长，鬓云垂枕响微锽¤

春梦未成愁寂寂，佳期难会信茫茫，万般心，千点泪，

泣兰堂。

碧玉衣裳白玉人，翠眉红脸小腰身，瑞云飞雨逐行云¤

除却弄珠兼解佩，便随西子与东邻，是谁容易比真真。

何事相逢不展眉，苦将情分恶猜疑，眼前行止想应知¤

半恨半嗔回面处，和娇和泪泥人时，万般饶得为怜伊。

落絮飞花满帝城，看看春尽又伤情，岁华频度想堪惊¤

风月岂惟今日恨，烟霄终待此身荣，未甘虚老负平生。

静想离愁暗泪零，欲栖云雨计难成，少年多是薄情人¤

万种保持图永远，一般模样负神明，到头何处问平生。

试问于谁分最多，便随人意转横波，缕金衣上小双鹅¤

醉后爱称娇姐姐，夜来留得好哥哥，不知情事久长么？

叶坠空阶折早秋，细烟轻雾锁妆楼，寸心双泪惨娇羞¤

风月但牵魂梦苦，岁华偏感别离愁，恨和相忆两难酬。

月淡风和画阁深，露桃烟柳影相侵，敛眉凝绪夜沉沉¤

长有梦魂迷别浦，岂无春病入离心，少年何处恋虚襟。

自入春来月夜稀，今宵蟾彩倍凝辉，强开襟抱出帘帷¤

啮指暗思花下约，凭阑羞睹泪痕衣，薄情狂荡几时归？

十五年来锦岸游，未曾行处不风流，好花长与万金酬¤

满眼利名浑信运，一生狂荡恐难休，且陪烟月醉红楼。
送范比部持节广东
苏籀（宋代）

羊城使者神仙中，苒苒叱驭凌云踪。
绣袂吾徒强掺执，解手一举南飞鸿。
君侯烜赫标肉谱，文正烈祖忠宣父。
典刑付托呼所钟，经国风规俨如故。
伤时嗟我思古人，遗直茂勋君世嗣。
春秋主盟由范氏，不战屈人从范智。
备尝世故无难易，出入淹回俱掌计。
世推汲偃似长孺，共怀下惠贤展喜。
鸟言夷面吾氓耳，岂弟公清渠自理。
声华本实警蛮貊，锋颖天然加峭利。
转粮遵海爰究度，併按三河应不避，
追车少日便还朝，首出儒林冠循吏。
饶国吴氏晚香堂
范梈（元代）

大江秋似练，楚树落清晓。岩际不逢人，翩翩数归鸟。

饶君庭宇静，涧水黄花绕。烂锦照天朗，繁钱承露小。

何当鶗鴂鸣，误识春事了。焉知岁寒姿，独立西风表。

乾坤有清气，欲少未易少。摇落暮春期，美人烟雾杳。
送赵叔自吏部知福州四首
赵蕃（宋代）

当年治安策，通达如贾谊。
汲黯不留内，似非朝廷美。
得非萧望之，政事要详试。
两州已有声，刺史还连帅。
岁暮传易终成长吟书送景山茂实
家铉翁（宋代）

易乎易，万古传来惟一易。
羲文之心即是周孔心，问谁要于心外寻脚迹。
画之前，妙处难为言。
画之后，乾坤实居万化先。
谁将乾坤大父母，下与五十六卦为等伍。
既道先天一字无，云何却以后天混入先天图。
嗟吁平生粗知读周易，只向本本原原认太极。
一易之外更无之，嗟哉何人更以三为七。
欲知玄，问子云。
欲知包，问子平。
欲知筮，当叩焦与京。
要识乾坤真面目，请将四圣之经闭户十年读。
北行第九十三
文天祥（宋代）

平野入青徐，桑柘叶如雨。
信美无与适，沉思情延伫。
阮郎归·来时红日弄窗纱
晏几道（宋代）

来时红日弄窗纱，
春红入睡霞。
去时庭树欲栖鸦。
香屏掩月斜。
去翠羽，整妆华，
青骊信又差。
玉笙犹恋碧桃花，
今宵未忆家。
朱明道院宴集得飞字
胡世祥（明代）

胜境来仙侣，林深日色微。天泉烹野茗，晓露撷山薇。

细听鸾凤语，还瞻壁玉辉。他时忆良晤，应望彩云飞。
如归亭
许申（宋代）

寻常高讽散人歌，傲睨天随奈尔何。
即问松江旧庐舍，羽真来往洞庭波。
秋怨
鱼玄机（唐代）

自叹多情是足愁，况当风月满庭秋。

洞房偏与更声近，夜夜灯前欲白头。
病鹤贻刘易
韩琦（宋代）

尘寰病思苦，仙府归魂劳。秃翼败风霰，卑栖掩蓬蒿。

池圃摈时玩，鸡凫岂吾曹。谁知牢落心，万里孤云高。
和张二十五春日见寄五首
范祖禹（宋代）

潇洒幽栖地，山岚日夕昏。
松风吹绿绮，溪月湛清樽。
寒野
宋庠（宋代）

芳岁行遒尽，高堂兴耿然。
林号欲风野，云绽已霜天。
乌彩疑留日，鸿声似恶弦。
幽衿忽忘返，更为月娟娟。
忆余杭 听新声垂泪
邹祗谟（清代）

待把愁推愁未舍。惯听阳关浑不解。摇摇薇帐梦春风。一晌画屏东。

绮魂飞度梁州里。何处凄凉忽提起。鸳尖怕记陇西腔。珠袖界残妆。
谢洞山和尚惠蒌蒿种
饶节（宋代）

等推三界纳秋毫，错被人呼世外高。已办绿蓑青蒻笠，溟濛烟雨掐蒌蒿。
延平阁閒望 其八
黄裳（宋代）

英灵祠下晋朝贤，终伴精芒合水边。看取黄龙沙斗起，满城歌吹入丰年。
瑶台聚八仙（为焦云隐赋）
张炎（宋代）

春树江东。吟正远、清气竟入崆峒。问余栖处，只在缥缈山中。此去山中何所有，芰荷制了集芙蓉。且扶筇。倦游万里，独对青松。

行藏也须在我，笑晋人为菊，出岫方浓。淡然无心，古意且许谁同。飞符夜深润物，自呼起苍龙雨太空。舒还卷，看满楼依旧，霁日光风。
梅花
王十朋（宋代）

月澹碧云笼野水，棱棱瘦耸吟肩起。一天寒气霞衣裳，人在石桥春影里。
严
陈宓（宋代）

赤地三千里，离家四十程。岂无瓶可倒，忍对月仍明。

在处嗟吁气，穷村鼓铎声。有神司下土，能不恻垂情。
夏牛卿用韵见贻次韵答之夏先君子与先平阳厚善
李彭（宋代）

君合雍容供奉班，彤墀紫仗近天颜。误随手板落趋走，却望家山思燕閒。

使君铜狄悲游岱，令尹玉棺今赐环。樽前回首二十载，更话幽禅未易攀。
夜泊义兴戏呈邑宰
罗隐（唐代）

溪畔维舟问戴星，此中三害有图经。

长桥可避南山远，却恐难防是最灵。
寄皎然上人
韦应物（唐代）

吴兴老释子，野雪盖精庐。诗名徒自振，道心长晏如。

想兹栖禅夜，见月东峰初。鸣钟惊岩壑，焚香满空虚。

叨慕端成旧，未识岂为疏。愿以碧云思，方君怨别馀。

茂苑文华地，流水古僧居。何当一游咏，倚阁吟踌躇。
舟中送李八（得回字）
皇甫冉（唐代）

词客金门未有媒，游吴适越任舟回。

远水迢迢分手去，天边山色待人来。
冬日载酒慰赵锦帆去国 其二
张文光（清代）

仕路人难定，忧深梦亦劳。主恩原海岳，吏议析秋毫。

月滉鱼龙卧，云寒雁鹜高。蹉跎宁足问，吾道本萧骚。
乐岁歌
赵蕃（宋代）

早禾登场无余粒，晚禾结穟俱全实。
如闻自入夏秋来，十日一雨晴五日。
去年夏旱秋与同，早禾半获晚禾空。
未云收获告毕工，十家九家愁叹中。
岂知今年有丰殖，父子相安妻反室。
东坡先生故尝言，民自天民天定卹。
我今千里方来归，释担先题乐岁诗。
其谁传似闾里儿，乘时闭籴将安施。
读崇宁后长编二首
刘克庄（宋代）

自入崇宁政已荒，由来治忽击毫芒。
初为御笔行中旨，渐取兵权付左珰。
玉带解来攽贵幸，珠袍脱下赐降羌。
诸公日侍钧天宴，不道流人死瘴乡。
留别洛京亲友
韦应物（唐代）

握手出都门，驾言适京师。岂不怀旧庐，惆怅与子辞。

丽日坐高怀，清觞宴华池。昨游倏已过，后遇良未知。

念结路方永，岁阴野无晖。单车我当前，暮雪子独归。

临流一相望，零泪忽沾衣。
赵克勤曾橐卿景寿同登黄南恩南楼
戴复古（宋代）

鄂州南楼不可到，到此南楼眼亦青。
乾坤日月与高致，城郭江亦无遁形。
把酒纵谈心耿耿，倚栏遐眺鬓星星。
世间万事关愁思，莫使秋风吹酒醒。
中元日观法事
卢拱（唐代）

西孟逢秋序，三元得气中。云迎碧落步，章奏玉皇宫。

坛滴槐花碧，香飘柏子风。羽衣凌缥缈，瑶毂转虚空。

久慕餐霞客，常悲习蓼虫。青囊如可授，从此访鸿蒙。
寄寿春使君陈学士
释希昼（宋代）

三处波涛郡，连年辍谢公。
春斋山药遍，夜舶海书通。
楼润星河露，川寒鼓角风。
谁当刊惠政，一一古贤同。
梅 其二
曾丰（宋代）

万物无先我得春，谁言骨立相之屯。御风栩栩臞仙骨，立雪亭亭苦佛身。

不放乔松为独行，犹容修竹作同人。彼矜香色自孤者，不道未离香色尘。
谢益仲惠黄鸡苦笋新茶三物书意勤渠欲索鄙制
冯时行（宋代）

明月山中谢惠连，远将何物饷柴门。
仙归碧落鸡遗种，龙入丹渊竹有孙。
欲索风骚供咏味，仍分雪乳涤蒙昏。
殷勤雅意知何报，待把禅宗与细纶。
陆使君祠二首
李流谦（宋代）

梁初奄巴蜀，仍有渡沪人。
汲直余蒸简，萧翁亦聚尘。
杰魂犹念沛，远梦不归秦。
幻化元超忽，何劳问大钧。
病思六首 其三
陆游（宋代）

江上秋风芦荻声，鱼虾日日厌煎烹。病来作意停鲜食，留得青钱买放生。
存没口号
苏泂（宋代）

紫荆一树花连枝，近以手抓动辄随。
毋忘在莒孔怀日，可咏陟冈何怙诗。
赠刘琨诗二十首 十八
卢谌（魏晋）

爰造异论。
肝胆楚越。
惟同大观。
万涂一辙。
死生既齐。
荣辱奚别。
处其玄根。
廓焉靡结。
狂醉
元稹（唐代）

一自柏台为御史，二年辜负两京春。

岘亭今日颠狂醉，舞引红娘乱打人。
红药
储泳（宋代）

红药阶前半吐葩，露枝已入贵人家。不如庭下无名草，一度春风一度花。
秋日郊行题崇福寺大井
韩淲（宋代）

秋暑未退舍，独游亭午时。篮舆汗翻浆，陡觉回凉飔。

青春十载前，此地尝娱嬉。只今发种种，蹉跎尚何之。

悬崖多紫花，绕夜垂青枝。残蝉犹尔噪，新雁乃许迟。

允矣原宪贫，异哉宋玉悲。酌泉揖老僧，清坐生佳思。
旧将
任随（宋代）

几年尘虏复征蛮，分阃功成两鬓斑。新画仪形当汉阁，旧铭勋鬓在燕山。

龙泉照步文犀涩，马埒堆金骏足閒。时泰无因问充国，晓窗风雪梦阳关。
送贾三北游
刘长卿（唐代）

贾生未达犹窘迫，身驰匹马邯郸陌。片云郊外遥送人，

斗酒城边暮留客。顾予他日仰时髦，不堪此别相思劳。

雨色新添漳水绿，夕阳远照苏门高。把袂相看衣共缁，

穷愁只是惜良时。亦知到处逢下榻，莫滞秋风西上期。
题刘志云手植松卷
张以宁（明代）

刘翁前代之故家，种松不种桃李花。苍髯独立风霜表，几度人间春日斜。

翁家有孙俱白皙，读书松根看松色。准备长镵斸茯苓，同上青云生羽翼。
和叔父移居东斋
苏过（宋代）

去乡三十年，梦寐犹西土。阨穷未能归，谅亦君子固。

结庐箕颍间，绝意为霖雨。聊清一室地，仅作跏趺处。

迩来又谢客，不待羹轹金。西斋旧翳密，日宴窗先暮。

东轩得爽嵦，真作禅侣住。陶潜采菊时，尚复有真趣。

公今观此心，湛然忘客主。坐了一大缘，固已遗能所。
金缕衣
杜秋娘（唐代）

劝君莫惜金缕衣，劝君惜取少年时。(惜取 一作：须取)
花开堪折直须折，莫待无花空折枝。(花开 一作：有花)
满庭芳
张伯端（宋代）

真铁牛儿，形容丑恶，性刚偏好争驰。人人皆有，那角解牵骑。种就黄芽满院，更须用、神水浇之。宫里，若无此兽，安得似婴儿。乾坤真动静，生成家活，总赖于伊。饥餐虎髓，渴饮水银池。夜半牵车进火，霞光迸、海底腾辉。牧童笑，华池宴罢，乘个月明归。
集郡楼感赋
宋登春（明代）

客计萧条白发生，江山去住一鸥轻。山云漠漠长含雨，江草鸥鸥空复情。

楚老巳忘白雪调，巴童还解踏歌声。犹怜憔赣餐英者，落日登楼赋未成。
秋宵宴集酒阑漫兴得娘字
严虞惇（清代）

客里经秋只自伤，况逢明月倍凄凉。悲歌燕市寻屠狗，寥落江潭解佩攘。

天上已归秦弄玉，人间重见杜韦娘。酒阑曲罢浑无寐，疑是维摩证道场。
薛士昭主管母夫人加封送酒为寿薛有诗谢次韵以酬
王十朋（宋代）

庆事公家奕世传，生封锦告出甘泉。荣亲行有千钟禄，为寿惭无百斛船。

喜气在颜窥贵客，清风满枕扇高眠。朝廷指日先封薛，归侍萱堂冕有蝉。
夏夜杂兴 其九
谢逸（宋代）

姮娥驾望舒，馀光粲天步。飞廉鼓清籁，萧萧响庭户。

身欲从之游，怅望不能去。哦诗广九辩，庶几托风赋。
送汪佥事之湖南
陆粲（明代）

骢马长鸣饮碧流，花银镂带鹔鹴裘。
行人大别山头望，云外双旌下鄂州。
大庾北崖梅晚发
曾丰（宋代）

中州梅较晚，大庾合先之。
已似得南气，不应留北枝。
天工新坐懒，春事故教迟。
蜂蝶若知道，恬然不怨时。
次周漕示族人韵
陈与义（宋代）

谏议遗踪尚可望，曳裾不必郊邹阳。
但修天爵膺入爵，始信书堂有玉堂。
城头秋望二首
杨万里（宋代）

秋光好处顿胡床，旋唤茶瓯浅著汤。
隔树漏天青破碎，惊风度竹碧勿忙。
马子约送茶作六言谢之
苏轼（宋代）

珍重绣衣直指，远烦白绢斜封。
惊破卢仝幽梦，北窗起看云龙。
贻如祖大师 其一
黄裳（宋代）

既已离家与世违，纷纷人事不须知。百年十二时光景，作佛工夫只怕迟。
即事
李俊民（金朝）

秋色南山气势高，坐閒牛酒话粗豪。自怜萍梗天涯客，俯仰随人似桔槔。
宿赤岸寄太初弟
林泳（宋代）

橘树绕溪边，人家一簇烟。
急滩听似雨，低阁坐如船。
远客思亲语，痴儿望叔怜。
愁来吟未了，灯火已催眠。
还琏上人诗卷
汪藻（宋代）

笔端游戏讵须频，短轴才开即可人。月映澄江梅映雪，比君犹自未清新。
酬坊州王司马与阎正字对雪见赠
李白（唐代）

游子东南来，自宛适京国。飘然无心云，倏忽复西北。

访戴昔未偶，寻嵇此相得。愁颜发新欢，终宴叙前识。

阎公汉庭旧，沈郁富才力。价重铜龙楼，声高重门侧。

宁期此相遇，华馆陪游息。积雪明远峰，寒城锁春色。

主人苍生望，假我青云翼。风水如见资，投竿佐皇极。
颂古三十九首
释道枢（宋代）

花萼楼前春正浓，蒙蒙柳絮舞晴空。
金钱掷罢娇无力，笑倚阑干屈曲中。
绍兴亲享明堂二十六首
佚名（隋代）

噫神何亲，惟德是辅。
玉牲具陈，诚则来顾。
我开明堂，遵国之故。
尚蒙居歆，以笃宗祜。
辛未元正六日立春值次儿泰十岁生日作 其一
屈大均（明代）

犬子好生辰，开年气色新。能先人一日，即得汝三春。

外傅殷勤就，中经次第亲。九龄分我百，帝与十回辛。
腊里立春蜂蝶辈出
杨万里（宋代）

嫩日催青出冻荄，小风吹白落疏梅。
残冬未放春交割，早有黄蜂紫蝶来。
造侄寄人面毛竹杖四
曾几（宋代）

麦秋气清和，槐夏日阴翳。
块然守蓬蒿，何以破昏滞。
肩舆卒辈守，徒步脚力费。
出门即林丘，散策空梦寐。
賸为犹子怜，遽以此君至。
分明人面目，刻画老根柢。
毛君又一奇，枝干不少异。
想应开一束，妙简得三四。
今晨入吾手，夷险可历试。
芒鞋与周旋，白拂相妩媚。
人生七十稀，况复已过二。
多谢汝扶持，无乃太晚计。
相和歌辞。祠渔山神女歌。送神
王维（唐代）

纷进舞兮堂前，目眷眷兮琼筵。来不言兮意不传，

作暮雨兮愁空山。悲急管兮思繁弦，神之驾兮俨欲旋。

倏云收兮雨歇，山青青兮水潺湲。
雷声
王十朋（宋代）

雷已先声雷隐隐，雨宜洒道即纷纷。为言风伯不须怒，天下苍生正望云。
暮春山中风雪如腊
周瑛（明代）

春光怜欲尽，气候未全平。屋霰激寒响，檐风吹朔声。

蚕登何处箔，牛废此时耕。岁计知无赖，凭谁达圣明。
次天和尚韵
王应华（明代）

皈依遥望海三峰，灯燄相传岸岸通。半偈但聆无语处，灵山消息共从容。
句 其一
李廌（宋代）

文林换却山林兴，谁道山人索价高。
陪陈使君游雁门山水 其一
屈大均（明代）

斗绝开双阙，浮云莫与齐。一夫当贾屋，干骑阻磨笄。

白草龙沙阔，黄天雁塔低。使君多古意，秋爽共攀跻。
题华严寺木塔
张泌（唐代）

六街晴色动秋光，雨霁凭高只易伤。
一曲晚烟浮渭水，半桥斜日照咸阳。
休将世路悲尘事，莫指云山认故乡。
回首汉宫楼阁暮，数声钟鼓自微茫。
潍邑诗人丁三叔言
曹家达（清代）

迢迢流水寄相思，缘萼仙人信有之。应是羊权未归去，泪和春雨化胭脂。
忍辱仙人春兴
丘处机（宋代）

春日春风春景媚。春山春谷流春水。春草春花开满地。乘春势。春禽弄古争春意。泽又如膏田又美。禁烟时节堪游戏。正好花间连夜醉。无愁系。玉山任倒和衣睡。
神符山乡避寇效杜少陵同谷七歌 其七
黎伯元（元代）

男儿生能立功死，不朽济时谁是经纶手。将军何日诛贼奴，肘系金章大如斗。

儒生致身苦不早，勋业蹭蹬空白首。呜呼七歌兮歌七阕，天若有情亦呜咽。
永济道中寄诸舅弟
王安石（宋代）

灯火匆匆出馆陶，回看永济日初高。
似闻空舍鸟乌乐，更觉荒陂人马劳。
客路光阴真弃置，春风边塞只萧骚。
辛夷树下乌塘尾，把手何时得汝曹。
上享郊庙 享庙
张方平（宋代）

瑞雪清晨集，丹墀发策初。德音闻彻盖，玉色望升车。

羽卫排阊闻，晴光溢紫虚。琳宫陈玉币，疏屏宿旌旟。

祼献多仪备，弦匏九变徐。太宫无盛举，掌次省先除。

灵鉴纷昭格，天心不自舒。孝慈更答告，万福此攸储。
丘母太硕人臧氏挽诗二首
杨万里（宋代）

行乐潘慈母，荣封卫硕人。
金花五色诰，雨叶六番春。
白露凋萱惨，青山拱木新。
九龄真上寿，一子更名臣。
过杨德逢庄
王安石（宋代）

携僧出西路，日晏昧所投。
循河望积谷，一饱觉易谋。
稚子举桉出，咄嗟见盘羞。
饭新秔有香，煮菜旨且柔。
暮从秀岩归，秣蹇得少留。
捧腹笑相语，果然无所求。
洞仙歌
石孝友（宋代）

芙蓉院宇，露下秋容瘦。龟鹤仙人献长寿。问蓬山别后，几度春人，人去晚，开得蟠桃厮勾。

人间游戏好，鲸背风高，那更相将凤雏九。事苹蘩，工翰墨，才德兼全，人总道、古今稀有。尽从他、乌兔促年结，看绿鬓朱颜，镇长依旧。
人日前三日镜园赏玉兰闻燕语
邓云霄（明代）

镜水溶溶日渐长，郊原晴色净年芳。正怜骀荡春无价，更爱温柔玉有香。

花底初褰红步障，门前谁系紫游缰？多情海燕归来早，已领东风到草堂。
祭告南岳杂诗 其四
高珩（明代）

绿净不可唾，此语足千古。天水澹相涵，中有数声橹。
赠罗赤脚
张浚（宋代）

学道由来不记年，啸歌风月在前缘。
身心已到无尘处，疑是人间自在仙。
西江月
梁安世（唐代）

赋西江月词。

南国秋光过二，宾鸿未带初寒。洞中驼褐已嫌单。洞口犹须挥扇。

夕照千峰互见，晴空万象都还。羡他渔艇系澄湾。欹枕玻璃一片。
句
严维（唐代）

观身岸额离根草，论命江头不系舟。
苏堤
宋无（元代）

汉苑花何处，唐陵柏已空。
相逢大堤柳，令我忆苏公。
江亭晓望
王炎（宋代）

天在空濛外，山横杳霭中。潮翻江水白，日射海霞红。

旅食思乡社，归舟待便风。老怀谁共语，注目送飞鸿。
陈尊宿庵
吕希纯（宋代）

尊宿芳名盛，庵岩迹未颓。
织蒲随日用，儋版唤人回。
临济亲推出，云门手托开。
于今两禅派，俱自睦州来。
祖教寺 其二
章谦亨（宋代）

飞鸟遗音入翠林，转教柳外和莺吟。岩留云雨过朝暮，寺枕溪流亘古今。

客过端阳欣采艾，僧嫌破衲懒缝针。杯中蒲酒休辞醉，目断青山有远心。
送子发赴江州司理
吕南公（宋代）

湓江湛湛照闉阇，庐岳蟠蟠荫郭郛。此地一官虽郁屈，异人当日亦踟蹰。

元规楼下随红旆，居易祠前看白须。才调似君真不薄，有诗无吝寄云夫。
鹊桥仙 寄阿里仁甫
虞集（宋代）

维舟南浦。临流不渡。踏破城南蔬圃。故人直是不相忘，把酒看、沙头鸥鹭。青云得路。兰台乌府。早晚新承恩露。轻车切莫便乘风，先报与
新正初六外子书至掣签直隶尚候改近省
王仲霞（清代）

一封丹诏下兰台，十载眉痕渐放开。迎养愿伸乌鸟志，莱衣好共锦袍裁。
江西美复送四景诗再次韵
周必大（宋代）

酉岁应知富酒浆，频年暂辍奏伊凉。
沼莲不使红侵碧，池鹄聊伊白护黄。
照坐虽无骈火实，洁尊幸有络丝娘。
西风早晚驱残暑，何日寻盟到野塘。
扬州三绝句
晁说之（宋代）

风常欢喜月常愁，愁有盈亏喜自由。
客到扬州已迷路，不须特地上迷楼。
菩萨蛮（次杜叔高韵）
黄机（宋代）

惜山不厌山行远。山中禽鸟频惊见。小雨似怜春。霏霏容易晴。

青裙田舍妇，馌饷前村去。溪水想平腰。唤船依断桥。
夺锦标 送李景山西使
滕斌（元代）

老气盘空，才名照世，万里秋风行色。人物中朝第一，司马题桥，行生投笔。

记承流宣化，早威声，先驰殊域。看吟鞭、笑指关河，历历当年曾识。

自古人心忠义，白水朝宗，众星拱极。铜柱无端隔断，两戒平分，天南地北。

念瞻依丹阙，捧红云、金泥调屑。到明年归对西山，细说安边妙策。
甲寅上元
韩琦（宋代）

元夕虽荒欲罢难，群情宜向此时看。官缘岁歉思从约，俗乐春游肯自安。

风引香尘人不断，月和残雪夜方寒。谁知病守忧民意，歌舞樽前是强欢。
赠王茂升
张孝祥（宋代）

荐士移书早，论交识面迟。宽行十里路，细读百篇诗。

句法能如此，胸中定自奇。不嫌知己少，莫厌此官卑。
浣溪沙
梁鼎芬（清代）

柳外轻雷起玉塘。荷边香雨点珠房。藕心凉雪沁琼浆。

面面瑶丝疏织绿，纤纤银甲管调簧。良辰美景柰关防。
读谢幼槃集 其一
赵蕃（宋代）

茗椀不能驱睡魔，漫携诗册向庭柯。世人祇爱高官职，孰与公家兄弟过。
万安道中书事德三首
杨万里（宋代）

桃花薄相点燕脂，输与梨花雪作肌。
只有垂杨不脂粉，缕金铺翠衬腰支。
恭谢庆成诗十阕
武衍（宋代）

宫前仪卫尚般还，花里声传午漏残。
见说御园才放水，圣心游泳正观澜。
爪茉莉 喻灯花
赵承光（清代）

惨淡黄昏，看孤灯结蕊。顿显得、闷怀无绪。星明月暗，有何事、频频细语。

只昨宵、如穗如珠，今宵又复如许。

沉吟往事，剔银缸、搜新句。浑忘了、更长凄楚。而今值恁，层层累累凝聚。

喻灯花、鹊噪鸦鸣无据，后夜再休重做。
【双调】殿前欢　和阿里西瑛韵
杨朝英（元代）

白云窝，樵童斟酒牧童歌。醉时林下和衣卧，半世磨陀。富和贫林甚么？自
有闲功课，共野叟闲吟和。呵呵笑我，我笑呵呵。
白云窝，闲赊村酒杖藜拖。乐天知命随缘过，尽自婆娑。任风涛万丈波，难
著莫，醉里乾坤大。呵呵笑我，我笑呵呵。
白云窝，浮云富贵待如何？闲时膝上横琴坐，半世磨陀。待为□□甚么，无
著莫，把世事都参破。呵呵笑我，我笑呵呵。
白云窝，天边乌兔似飞梭。安贫守己窝中坐，尽自磨陀。教顽童做过活，到
大来无灾祸。园中瓜里，门外田禾。
白云窝，守著个知音知律俏奴哥。醉时鸳帐同衾卧，两意谐和。尽今生我共
他，有句话闲提破。花前对饮，月下高歌。
养儿行
李东阳（明代）

朝廷养公公养儿，儿为心腹股肱谁？当时意气各相许，儿
不负公公负主。
养儿至死心不易，宁不为儿不为贼。
君不见入朝告变，归杀身此儿非养。
宁非真养儿，身死名不腐，惟有真儿心独苦。
天台山中十首 其九
释元肇（宋代）

野草纷其类，托根孤高地。谁荣谁瘁之，动摇春风至。

凄迷烟雨中，碧满闲庭际。王孙归不归，山深易寒气。
子夜四时歌 其三 秋
胡应麟（明代）

人言秋日短，侬爱秋月光。邀郎解衣坐，肌肤如雪霜。
寄晁元中十首
黄庭坚（宋代）

北书来无期，雁不到梅岭。
欲遗双鲤鱼，枫叶江路永。
平生中心愿，褊短不获骋。
富贵安可为，吾亦有岑鼎。
跋正法眼藏
楼钥（宋代）

正法眼藏当时灭却，那得许多落落索索。
问著则差，答著则错。
喝也喝不住，棒也打不著。
妙喜更得工夫，时与下个注脚。
休休休，莫莫莫。
若要拈花微笑底事，不二法门也低一著。